Video: 6-jarige se pittige toespraak vermurwe harteDawian van der Westhuizen ŉ Video van die sesjarige Dawian van der Westhuizen se redenaarstoespraak oor hoe min hy van groente hou versprei soos ŉ veldbrand op sosiale media. Loriaan van der Westhuizen (38), Dawian se ma, vertel sy en haar man, Dawid (43), se “harte bars van trots” oor hul klein “wonderwerkie”. Dawian is in November 2011 op 25 weke gebore en het net 760 g geweeg. Hy was vir byna drie maande in die neonatale eenheid behandel aangesien hy eers in Februarie 2012 sy opwagting moes maak. Intussen woeker klein Dawian met sy talente en is video’s van sy nou reeds bekende redenaarstoespraak al derduisende kere op sosiale media gekyk. “Wanneer ek groente eet voel ek sommer baie bleek,” lui die eerste sin van die gr. 1’tjie se pittige toespraak. “Dames en here, het u geweet? Kinders hou nie van groente nie.” Volgens Dawian “kan julle my maar probeer omkoop met al die goud in die wêreld – ek sal nie al my groente eet nie”. Loriaan sê Dawian het al van Februarie aan sy toespraak geoefen en dit het eers maar sukkel-sukkel gegaan aangesien hy toe nog nie lees en skryf behoorlik onder die knie gehad het nie. “Hy het baie hard geoefen en baie hard gewerk daaraan. Ons het daardie toespraak ontelbare kere gehoor.” En hou Dawian regtig so min van groente? “Groente is nie baie lekker vir my nie, maar ek hou van pampoen,” laat hy hoor. “Ek raak baie opgewonde as ek op die verhoog praat en my hartjie word baie bly ook as mense dit geniet.” Dawian saam met ma Loriaan en pa Dawid. Dawian se toespraak het vir hom ŉ eerste plek by die Laerskool Vryheidsmonument in Vereeniging besorg waarna hy deurgedring het na die ATKV-Redenaars se halfeindrondes en uiteindelik die nasionale eindronde wat vroeër vandeesmaand by ATKV-Buffelspoort plaasgevind het. Dawian het algeheel agtste geëindig in die kategorie vir graad 1 tot graad 3, Afrikaans Huistaal. Volgens Loriaan het Dawian ŉ fisieke agterstand aangesien hy baie klein is. Hy kan ook nie te lank stilsit nie omdat sy spiere seer word. Hy ontvang egter terapie en swem gereeld om hiermee te help. “Volgens sy juffrou staan hy egter vir niemand terug nie en is hy ŉ ‘groot seun’ in die klas.” Dawian se ouers het sommer van vroeg af gesien hul seuntjie het talent wanneer dit kom by dans, musiek en voordrag. Hy neem al van kleuterskool af aan eisteddfods en ander kunstefeeste deel. Hy droom intussen daarvan op eendag op die TV te wees. “As hy net sy voetjies plat op die aarde hou en sy hart nederig, dan sal hy nog ver gaan,” sê Loriaan. Dawian neem ook graag aan sport deel. Volgens Loriaan doen Dawian se juffrou, Alma Hattingh, baie moeite met hom en het sy drama-onderwyseres, Sonja Myburgh, al verlede jaar gesê die klein mannetjie gaan beroemd wees en nog vir haar ŉ Oscar wen. Dawian is sy ouers se enigste kind. “Ons gebede om ons kind te spaar is verhoor. Hy het so baie talente en ons is baie nederig en dankbaar. Ons is ook dankbaar vir ons familie wat ŉ bron van aanmoediging is.”